আগৈলঝাড়া (বরিশাল) সংবাদদাতা : মাসব্যাপি কাজের পরেও সাত মাস যাবত ভাতা পাচ্ছেন না আগৈলঝাড়ার ন্যাশনাল সার্ভিসে কর্মরত ১২শ ৭৬জন কর্মী। যুব উন্নয়ন অফিস প্রতারণার মাধ্যমে এসকল কর্মীদের কাছ থেকে ৩০ টাকা করে অনৈতিকভাবে হাতিয়ে নিয়ে বেতন সীটে কর্মীদের স্বাক্ষর করিয়ে নিলেও কর্মীরা হাতে পাচ্ছেন না কোনো টাকা। দীর্ঘদিন ভাতা না পেয়ে চরম অর্থ কষ্টে দরিদ্র পিতা-মাতা ও স্বজনদের নিয়ে মানবেতর জীবন যাপন করা ওই কর্মীরা আসন্ন ঈদেও বেতন বঞ্চিতের আশংকায় রয়েছেন। উপজেলা যুব উন্নয়ন অফিস সূত্রে জানা গেছে, যুব উন্নয়ন অধিদপ্তরের আওতাধীন ন্যাশনাল সার্ভিসের আওতায় আগৈলঝাড়ায় শিক্ষিত বেকার ১২শ ৭৬জন নারী পুরুষ কর্মী সরকারের বিভিন্ন দপ্তরে কাজ করে আসছে।